
Tiedote 11.11.2026

Satakunnan talous vahvassa vedossa, työllisyys vielä heikkoa

Satakunnan talous kääntyi vuoden 2026 tammi-kesäkuun aikana selvään nousuun. Etenkin kevät sujui menestyksekkäästi. Teollisuuden liikevaihdon ja viennin kasvu voimistui huomattavasti huhti-kesäkuussa. Tällöin Satakunnan teollisuuden kärkiala teknologiateollisuus oli aiempaakin vahvemmassa vedossa. Liikevaihto alkoi kohota keväällä pitkästä aikaa myös maakunnan elintarvike-, metsä- ja kemianteollisuudessa. Rakentaminen alkoi elpyä keväällä. Palvelualojen kehitys piristyi alkuvuonna ja keväällä enää luovien alojen liikevaihto aleni. Sen sijaan yritysten keskimääräinen henkilöstömäärä laski edelleen jonkin verran, tosin alakohtaiset erot ovat olleet yhä suuria. Todennäköisesti työllisyyskehitys paranee viiveellä. Talouden palkkasumman kasvu jatkui alkuvuonna kohtalaisena.

Teknologiateollisuudessa vuoden 2026 tammi-kesäkuu sujui pääosin hyvin myönteisesti. Liikevaihto ja viennin arvo kohosivat tuntuvasti erityisesti keväällä. Suurin tekijä on maakunnassa merkittävän metallien jalostuksen ripeä kasvu etenkin kuparin hinnan nousun myötä. Liikevaihto kohosi lisäksi ripeästi metallituotteiden valmistuksessa, elektroniikka- ja sähkötuotteiden valmistuksessa sekä keväällä myös meriteollisuudessa. Sen sijaan konepajoilla sekä automaatiossa ja robotiikassa liikevaihto aleni varsin merkittävästi. Henkilöstöä lisättiin hieman koko alkuvuoden ajan, mikä viittaa osaltaan myönteiseen tuotantokehitykseen. 

Elintarviketeollisuuden liikevaihto kääntyi tauon jälkeen kasvuun vuoden 2026 keväällä Satakunnassa. Viennin arvo alkoi nousta voimakkaasti vuoden 2026 alussa. Henkilöstömäärä pysyi käytännössä ennallaan alkuvuonna. Metsä- ja kemianteollisuuden liikevaihto kääntyi voimakkaaseen nousuun huhti-kesäkuussa. Metsäteollisuuden viennin arvo kasvoi myös selvästi kevään kuluessa. 

Rakentamisessa liikevaihto ja henkilöstö alkoivat kasvaa keväällä. Palvelualojen kehitys piristyi alkuvuonna etenkin kaupassa sekä majoitus- ja ravitsemistoiminnassa. Keväällä enää luovien alojen liikevaihto aleni.

Tilastokeskuksen tuoreimpien suhdannetietojen mukaan Satakunnan yritysten yhteenlaskettu liikevaihto kasvoi vuoden 2026 tammi-kesäkuussa 6,8 % vuoden 2025 vastaavaan aikaan verrattuna. Kasvusta osa selittyy metallien tuottajahintojen nousulla, jolla ei ole tuotannon määrään yhtä suurta myönteistä vaikutusta. Tammi-maaliskuussa liikevaihto kohosi 3,1 % lähinnä teknologiateollisuuden kasvun myötä. Huhti-kesäkuussa nousu voimistui jo 10,3 %:iin monen muun teollisuudenhaaran päästessä kasvuun mukaan. Tällöin myös rakentamisen ja palveluiden veto voimistui. 

51 % maakunnan yrityksistä kasvatti tammi-kesäkuussa liikevaihtoaan. Lähes joka kolmas yritys ylsi vähintään 15 %:n nousuun. Kasvaneiden osuus oli hieman aiempaa korkeampi. Toimiala- ja yrityskohtainen vaihtelu on edelleen ollut suurta etenkin teollisuudessa, mutta myös rakentamisessa ja palveluissa. Eniten kasvoi alle viiden henkilön yritysten liikevaihto, vajaat 12 prosenttia. 5–19 työntekijän yritysten liikevaihto kohosi reilut kuusi prosenttia. Yli 20 henkilön yritysten taasen vajaat kuusi prosenttia. Suurin muutosvaikutus talouden suuntaviivoihin on edelleen ollut yli 20 hengen lähinnä teollisuudessa toimivilla yrityksillä. Alle viisi vuotta toimineiden yritysten liikevaihto kohosi alkuvuoden aikana 28 %. Yli viisi vuotta toimineiden yritysten liikevaihto kohosi yli kuusi prosenttia. 

Koko maassa keskimäärin liikevaihto kasvoi alkuvuonna saman verran kuin Satakunnassa eli 6,8 %. Talouden kehitys oli siten aiempaa selvästi pirteämpää, mutta edelleen aloittain vaihtelevaa. Myönteistä oli viennin vahva kasvu ja liikevaihdon nousu lähes kaikilla päätoimialoilla. Teollisuudessa liikevaihdon kasvua kertyi lähes kautta linjan. Vain metsäteollisuudessa liikevaihto supistui kehnon ensimmäisen vuosineljänneksen takia. Teknologiateollisuus kehittyi Satakuntaa vaisummin, koska hyvin myönteisesti kehittyneen metallien jalostuksen painoarvo on Satakuntaa pienempi. Rakentamisen liikevaihto kohosi ripeästi. Palvelualoilla nousu jatkui kautta linjan. 

Satakunnassa henkilöstömäärä aleni yhä jonkin verran (-1,7 %) vuoden 2026 tammi-kesäkuussa. Teollisuudessa henkilöstömäärä laski aavistuksen verran. Henkilöstöä lisättiin silti jonkin verran ainakin teknologiateollisuudessa keskimäärin sekä automaatiossa. Elintarviketeollisuudessa henkilöstömäärä pysyi ennallaan. Rakentamisessa työllisyys kääntyi kasvuun keväällä päättäen siten pitkän laskukauden. Palveluissa henkilöstömäärä aleni yhä yleisesti. Ainakin kaupassa henkilöstöä vähennettiin.
· 
Toimialoittainen kehitys Satakunnassa tammi–kesäkuussa 2026 (vertailu vuoden 2025 vastaava aika)

1. Koko teollisuuden yhteenlaskettu liikevaihto kohosi selvästi (7,9 %). Viennin arvokin kasvoi (6,5 %). Henkilöstömäärä sen sijaan aleni aavistuksen (-0,3 %). 
1. Teknologiateollisuuden (eli koko metalliteollisuuden, ei sisällä tietotekniikkaa) yhteenlaskettu liikevaihto kasvoi tuntuvasti (14,0 %). Viennin arvokin kohosi (10,3 %). Henkilöstöä lisättiin edelleen (1,8 %). 
1. Metallien jalostuksen liikevaihto nousi huomattavasti (17,6 %). 
1. Metallituotteiden valmistuksen liikevaihto kasvoi nopeasti (11,0 %). 
1. Koneiden ja laitteiden valmistuksen liikevaihto laski heikon ensimmäisen neljänneksen vuoksi (-6,9 %). 
1. Elektroniikka- ja sähkötuotteiden valmistuksen liikevaihto kohosi selvästi (9,4 %). 
1. Meriteollisuuden liikevaihto kasvoi (4,6 %).
1. Pori–Huittinen-teollisuusvyöhykkeen liikevaihto nousi rivakasti (7,6 %). 
1. Meri-Porin teollisuusalueen liikevaihto kohosi vahvasti (9,2 %). 
1. Automaatio- ja robotiikka-alojen liikevaihto aleni merkittävästi (-11,8 %). Henkilöstö lisättiin silti (3,2 %). 
1. Metsäteollisuuden liikevaihto (1,1 %) ja vienti (0,1 %) kasvoivat suotuisan kevään ansiosta.
1. Kemikaalien sekä kumi- ja muovituotteiden valmistuksen liikevaihto kasvoi jälleen (1,8 %). 
1. Elintarviketeollisuuden liikevaihto aleni hieman (-0,4 %), mutta viennin arvo kohosi tuntuvasti (27,8 %). Henkilöstömäärä pysyi ennallaan (0,0 %).   
1. Rakentamisen liikevaihto alkoi kasvaa (3,7 %). Henkilöstömäärä laski yhä (-0,4 %) heikon ensimmäisen vuosineljänneksen takia.
1. Tukku- ja vähittäiskaupan liikevaihto kasvoi (3,7 %). Henkilöstömäärä aleni kuitenkin (-1,9 %).
1. Majoitus- ja ravitsemistoiminnan liikevaihto kohosi jonkin verran (2,1 %). 
1. Liike-elämän palvelujen liikevaihto aleni aavistuksen (-0,2 %) kehnon alkuvuoden vuoksi.
1. Kaikkien kolmen edellä mainitun palvelualan (lisättynä yksityisellä SOTElla) yhteenlaskettu henkilöstömäärä laski edelleen jonkin verran (-2,7 %).
1. Luovien alojen liikevaihto aleni jälleen (-1,8 %). 

Uusimmassa Satakunnan talous -suhdannejulkaisussa tarkastellaan maakunnan elinkeinotoiminnan kehitystä kokonaisuutena ja toimialoittain. Katsauksen tiedot perustuvat Tilastokeskuksen tuottamaan suhdanneaineistoon. Katsaus julkaistaan kalvosarjana (PowerPoint).  

